**Zápisnica zo zasadnutia Obecného zastupiteľstva konaného 01.10.2015 na Obecnom úrade v Kordíkoch .**

Prítomní poslanci : Ing.Petra Polončíková, RNDr. Jaroslava Bobáková,Mrg. Juraj Kundrata, Ján Donoval, Ing. Pavol Drábik

Overovatelia zápisnice : RNDr. Jaroslava Bobáková a Ing. Petra Polončíková

Zapisovateľka : Iveta Tučeková

Občania: vid prezenčná listina

Program : **1.** **Otvorenie**

 **2. Určenie overovateľov zápisnice + určenie zapisovateľa**

 **3. Úprava rozpočtu č.2**

 **4. Schválenie rokovacieho poriadku**

 **5. Schválenie VZN sociálne služby**

 **6. Voľba hlavného kontrolóra obce Kordíky**

 **7. Stavebná komisia**

 **8. Doplánovanie kultúrnych akcií do konca roka 2015**

 **9. Rôzne**

 **10. Záver**

**1.** **Starosta obce privítal** prítomných poslancov a občanov a oboznámil ich s programom zasadnutia.

**2.** Za **zapisovateľku** bola určená Iveta Tučeková a za **overovateľov** RNDr. Jaroslavu Bobákovú a Ing. Petru Polončíkovú .

Poslanci s predložením jednohlasne súhlasia.

**3.** **Starosta obce** požiadal pracovníčku obecného úradu Ivetu Tučekovú o predloženie návrhu **zmeny rozpočtu** ,resp. úpravy v niektorých položkách. Pracovníčka obecného úradu Iveta Tučeková oboznámila poslancov obecného zastupiteľstva s jednotlivými zmenami, ktoré následne vysvetlila. Prítomní poslanci návrh zmeny prediskutovali a so zmenou č. 2 všetci poslanci súhlasili a jednohlasne schválili.

Poslanci s návrhom jednohlasne súhlasili.

**4.** **Starosta obce predložil návrh upraveného rokovacieho poriadku** obce Kordíky. Pôvodný rokovací poriadok je z roku 2010 a starosta obce navrhol zmeniť, resp. upraviť znenie len v niektorých bodoch rokovacieho poriadku. Poslancom obecného zastupiteľstva bude preposlaný obnovený rokovací poriadok emailom, aby si mohli pozrieť všetky zmeny. Pripomienkovanie a schválenie obnoveného rokovacieho poriadku bude zaradené na najbližšie obecné zastupiteľstvo.

Poslanci súhlasili.

**5. Starosta obce Kordíky oboznámil** poslancov obecného zastupiteľstva s novým VZN o poskytovaní opatrovateľskej služby, ktoré navrhla schváliť obecná právnička JUDr. Ida Cabanová kvôli zmene zákona.

Poslanci s návrhom jednohlasne súhlasili.

**6. Starosta obce** navrhol poslancom obecného zastupiteľstva schváliť **mandátnu komisiu pre voľby hlavného kontrolóra obce Kordíky.** Mandátna komisia bola zvolená z dvoch členov – pani Eva Bírešová (občianka) a pán Mgr. Juraj Kundrata (poslanec obecného zastupiteľstva). Za zapisovateľku celej voľby hlavného kontrolóra bola zvolená administratívna pracovníčka obecného úradu Iveta Tučeková.

Poslanci s návrhom jednohlasne súhlasili.

 **Mandátna komisia otvorila dve doručené obálky s**názvom „Voľba hlavného kontrolóra obce – neotvárať“. Ako prvá obálku doručila 10.9.2015 na Obecný úrad Kordíky paní Viera Daubnerová. Ako druhá obálku doručila 11.9.2015 na Obecný úrad Kordíky paní Ing. Júlia Sigetyová. Obidve kandidátky boli prítomné a obidve sa stručným príhovorom predstavili poslancom obecného zastupiteľstva. Mandátna komisia vyhlásila obidve zaregistrované prihlášky menovaných za vyhovujúce a platné. Následne na to rozdala zapisovateľka Iveta Tučeková prítomným poslancom obálky s hlasovacím lístkom. Každý poslanec obecného zastupiteľstva v tajnom hlasovaní zakrúžkoval jednu z dvoch zaevidovaných kandidátok a následne zalepenú obálku vhodil do pripravenej volebnej urny.

 **Mandátna komisia otvorila zapečatenú volebnú urnu a porátala hlasy.** V urne bolo päť platných hlasovacích lístkov z piatich odovzdaných hlasovacích lístkov.

 **Hlavnou kontrolórkou obce Kordíky bola zvolená paní Viera Daubnerová** s počtom troch hlasov, druhá kandidátka Ing. Júlia Sigetyová získala 2 hlasy.

**7. Predseda stavebnej komisie Ing. Pavol Drábik** predložil prítomným poslancom obecného zastupiteľstva stanovisko stavebnej komisie k žiadostiam : pána Lukáša Donovala, Aleny Sihelskej, manž.Žabkových, manž. Klinkových.

 V stanovisku stavebnej komisie sa uvádza, že v obci Kordíky treba vyhotoviť nový územný plán. V spolupráci s pánom Tomalom (zhotoviteľ existujúceho územného plánu) začneme pracovať na zadaní vyhotovenia nového územného plánu obce Kordíky. Toto zadanie vyhotovenia má predpokladaný termín v decembri 2015 a vyhotovenie nového územného plánu by mohlo byť realizované v termíne 2016/2017.

 Do tejto debaty sa zapojili prítomní manželia Klinkovi, ktorí si podali na Obecnom úrade Kordíky žiadosť o zmenu – doplnok územného plánu. Z debaty vyplynulo, že keďže sa jedná len o drobné terénne úpravy na ich vlastných pozemkoch, pravdepodobne postačí súhlas stavebného úradu obce Kordíky. Na základe týchto informácií sa predseda stavebnej komisie vyjadril, že menovaným žiadateľom pošle obec Kordíky odpoveď s návrhom ďalšieho postupu od 15-tich dní od tohto obecného zastupiteľstva.

Poslanci s návrhom jednohlasne súhlasili.

**8. Starosta obce** informoval poslancov obecného zastupiteľstva **o kultúrnych akciách do konca roka 2015.** Keďže október je mesiac úcty k starším obecné zastupiteľstve sa uznieslo na tom, že dňa **22.10.2015 zorganizuje obec Kordíky posedenie pre starších občanov – seniorov**, dôchodcov v kultúrnom dome v Kordíkoch. Pri tejto príležitosti treba spraviť nejakú anketu a osloviť seniorov – dôchodcov nad 60 rokov, aby sa vedelo zabezpečiť občerstvenie na relatívne presný počet občanov. Poslanec Juraj Kundrata zabezpečí víno, treba nakúpiť suroviny potrebné na kapustnicu a iné občerstvenie a bolo by dobré zabezpečiť nejakú hudbu.

Poslanci s návrhom jednohlasne súhlasili.

 Ďalší termín je **28.11.2015 súťaž MKVV v pletení adventných vencov.** Treba osloviť prvotnú iniciátorku Milku Štroffekovú a treba doriešiť a obmeniť program. Prítomný občan Ján Murgaš navrhol osloviť seniorov-dôchodcov v obci,či by neprišli predviesť nejaké remeslá a tým spestriť program. Ďalej sa ponúkol, že osloví ľudový súbor „Matičiarik“, aby prišli vystúpiť. Bude treba zabezpečiť v spolupráci s Ing. Jaroslavom Bacúrom čečinu a stromčeky. Poslanec Juraj Kundrata zabezpečí ozvučenie akcií a zároveň navrhol, aby obec Kordíky zakúpila nový reproduktor, ktorý je potrebný na každú kultúrnu akciu v obci. Poslankyňa Jaroslava Bobáková navrhla, aby sa dali súťažiacim v rámci nejakej súťaže vyrábať vianočné ozdoby, ktoré by potom deti vešali na vianočný stromček pri obecnom úrade a samozrejme by sa opäť spravili aj tvorivé dielne pre deti, kde by opäť mohli vyrábať ozdoby, reťaze na vianočný stromček.

 Ďalšou pripravovanou akciou bude **5.12.2015 Mikuláš pre deti.** Opäť treba inovovať program. Poslankyňa Jaroslava Bobáková navrhla spraviť Mikuláša pre deti vonku (samozrejme záleží na počasí), balíčky by mohol doviezť na voze s koňmi Mikuláš aj so svojimi pomocníkmi, pri tejto príležitosti by bolo aj slávnostne rozsvietenie vianočného stromčeka pri obecnom úrade (tam, kde býva májka).Tento vianočný stromček by deti ozdobovali ozdobami, ktoré priniesli alebo ktoré vyrobili na súťaži v pletení adventných vencov. Deťom by sa podával čaj s ovocím a rodičom vianočný punč.

 Poslanci obecného zastupiteľstva navrhli, aby občania s trvalým pobytom na mikulášsky balíček pre deti prispievali symbolickou sumou 1,-€ a občania bez trvalého pobytu na Kordíkoch 5,-€. V prípade neprítomnosti dieťatka sa príspevok nebude vracať, ale bude sa dať balíček vyzdvihnúť na obecnom úrade do 7.12. Balíčky budú pripravené len pre dopredu prihlásené deti, ktoré budú mať uhradený príspevok na mikulášsky balíček.

Poslanci s návrhom jednohlasne súhlasili.

 Ďalšou kultúrnou akciou v obci Kordíky je už tradičný **živý betlehém 25.12.2015.** S touto kultúrnou akciou treba požiadať o spoluprácu paní Evku Beňačkovú, ktorá to každý rok ochotne organizovala. Tu bude treba zabezpečiť občerstvenie, zvieratá.

**Na všetky tieto kultúrne akcie bude treba zapojiť všetkých poslancov obecného zastupiteľstva, občanov ochotných pomôcť a veľmi radi privítame aj sponzorov.**

 Ďalšie dve kultúrne akcie neorganizuje obec Kordíky, ale samozrejme sú všetci občania pozvaní :

 **27.12.2015 – Súťaž o najlepšiu klobásu** – pohostinstvo Skalnička

 **23.01.2016 – Kordícky ples** – organizuje občianske združenie Kordícka podkova v miestnom Kultúrnom dome

**9. V bode rôzne starosta obce Kordíky** oboznámil poslancov obecného zastupiteľstva so **správou „Zhodnotenie čerpania finančného rozpočtu obce Kordíky za prvý polrok 2015“** bývalej hlavnej kontrolórky Ing. Kataríny Konopovej, ktorú mali prítomní poslanci možnosť si preštudovať doma, lebo im ju bývalá kontrolórka obce aj zaslala emailom.

Poslanci berú správu o polročnej kontrole na vedomie.

V bode **rôzne prehovorila poslankyňa Jaroslava** Bobáková ohľadom kultúrneho domu, kde spravila inventúrny súpis. Poznamenala, že by bolo treba pouťahovať a poopravovať všetky stoly a stoličky. Na základe dohovoru sa obecné zastupiteľstvo uznieslo na tom, že treba jednu osobu, ktorá bude vždy po každej konanej akcii v kultúrnom dome, kontrolovať stav kultúrneho domu, pozrie riady a poriadok. Za túto osobu bolo po vzájomnom dohovore určená prítomná občianka Andrea Púchyová z občianskeho združenia Kordícka podkova.

Poslanci s návrhom jednohlasne súhlasili.

V bode **rôzne starosta obce informoval o stave sťažnosti pani Jany Matejovej.** Starosta obce sa bol pozrieť na pozemkoch paní Jany Matejovej aj spolu s poslancami obecného zastupiteľstva Ing. Pavlom Drábikom a Mgr. Jurajom Kundratom. Dňa 1.10.2015 prišiel na obecný úrad Kordíky pán Peter Braučok a on si takisto sťažoval na pani Matejovú, že mu robí na schváli a že mu znepríjemňuje život. Tým istým argumentovala svoju sťažnosť aj pani Jana Matejová. Na základe týchto tvrdení navrhol starosta obce stretnutie obidvoch zúčastnených sporu aj spolu s poslancami obecného zastupiteľstva. Pán Peter Braučok má zavolať starostovi obce, kedy bude mať čas sa stretnúť so sťažovateľkou a poslancami obecného zastupiteľstva, keďže nežije v Banskej Bystrici.

Ďalej v bode **rôzne informoval starosta obce** prítomných poslancov obecného zastupiteľstva o skončení pracovnej zmluvy s občanom Dušanom Beľom, ktorá bola riešená v spolupráci s ÚPSVR na §54. V tomto projekte ÚPSVAR pokračuje, ale pre tohto občana je už nevyhovujúca, iný občan vhodný na túto pozíciu v obci nie je. Ak bude na ÚPSVR evidovaný minimálne 3 mesiace, môže ho obec zamestnať na §50j.

Ďalej v bode **rôzne starosta obce informoval** poslancov obecného zastupiteľstva **o nájomnej** **zmluve LA-RA** ,ktorý má v prenájme obchod s pohostinstvom. Suma za mesačné nájomné za obchod s pohostinstvom je 60,-€,ale nie je v tom zarátané kúrenie. Na základe týchto informácií sa obecné zastupiteľstvo uznieslo, že je treba sa stretnúť s Jánom Spevákom LA-RA a dohodnúť sa na vyššej výške nájomného, ktoré bude zahŕňať aj kúrenie v zimných mesiacoch. Pred začiatkom vykurovacej sezóny starosta obce odpísal reálny stav na merači tepla v obchode a pohostinstve a po konci vykurovacej sezóny by sa spravilo vyúčtovanie reálne spotrebovanej tepelnej energie.

Poslanci s návrhom jednohlasne súhlasili.

Ďalej v bode **rôzne poslanec Juraj Kundrata informoval** obecné zastupiteľstvo o rokovaní s BB Šport a mestom Banská Bystrica ohľadom **vybudovaní bežeckej stopy** okolo obce s prepojením na ostatné bežecké trate. Ešte stále je všetko v jednaní a starosta obce sa má 9.10. stretnúť s BB Šport, kde sa o všetkom rozhodne. Ak sa dohodnú na spolupráci, musí obec Kordíky spraviť brigádu a vyčistiť trasu. V tom prípade treba vec prejednať s majiteľom lesov.

**10.** Starosta obce poďakoval prítomným poslancom obecného zastupiteľstva a ukončil obecné zastupiteľstvo.

**V Kordíkoch 01.10.2015**

Zapisovateľka zápisnice: Iveta Tučeková

Overovatelia zápisnice: RNDr. Jaroslava Bobáková

 Ing. Petra Polončíková

 **Ján Záchenský**

 **starosta obce**